CELEX: 32014D0890
Language: mt
Date: 2014-12-08 00:00:00
Title: 2014/890/UE: Deċiżjoni ta' Implimentazzjoni tal-Kummissjoni tat- 8 ta' Diċembru 2014 li tawtorizza t-tqegħid fis-suq taż-żejt taċ-chia ( Salvia hispanica ) bħala ingredjent alimentari ġdid skont ir-Regolament (KE) Nru 258/97 tal-Parlament Ewropew u tal-Kunsill (notifikata bid-dokument C(2014) 9209)

10.12.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 353/15
            
         DEĊIŻJONI TA' IMPLIMENTAZZJONI TAL-KUMMISSJONI
   tat-8 ta' Diċembru 2014
   li tawtorizza t-tqegħid fis-suq taż-żejt taċ-chia (Salvia hispanica) bħala ingredjent alimentari ġdid skont ir-Regolament (KE) Nru 258/97 tal-Parlament Ewropew u tal-Kunsill
   
      
         (notifikata bid-dokument C(2014) 9209)
      
   
   (It-test bl-Ingliż biss huwa awtentiku)
   
      (2014/890/UE)
   
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta' Jannar 1997 dwar l-ikel il-ġdid u l-ingredjenti ġodda tal-ikel (1), u partikolarment l-Artikolu 7 tiegħu,
   Billi:
   
               (1)
            
            
               Fit-12 ta' Novembru 2012, il-kumpanija Functional Products Trading S.A. għamlet talba lill-awtoritajiet kompetenti tar-Renju Unit biex iqiegħdu ż-żejt taċ-chia (Salvia hispanica) fis-suq bħala ingredjent ġdid tal-ikel għall-użu fiż-żjut veġetali u bħala suppliment tal-ikel.
            
         
               (2)
            
            
               Fit-8 ta' Lulju 2013, il-korp kompetenti tar-Renju Unit tal-valutazzjoni tal-ikel ħareġ l-ewwel rapport tiegħu tal-valutazzjoni. F'dak ir-rapport wasal għall-konklużjoni li ż-żejt taċ-chia (Salvia hispanica) jissodisfa l-kriterji ta' ikel ġdid kif stabbilit fl-Artikolu 3(1) tar-Regolament (KE) Nru 258/97.
            
         
               (3)
            
            
               Fit-13 ta' Settembru 2013, il-Kummissjoni ressqet ir-rapport inizjali ta' valutazzjoni lill-Istati Membri l-oħra.
            
         
               (4)
            
            
               Tul il-perjodu ta' 60 jum stabbilit fl-ewwel subparagrafu tal-Artikolu 6(4) tar-Regolament (KE) Nru 258/97 tqajmu xi oġġezzjonijiet motivati. Skont l-Artikolu 7(1) tar-Regolament (KE) Nru 258/97, trid issir Deċiżjoni ta' Implimentazzjoni tal-Kummissjoni li tqis l-oġġezzjonijiet li saru. L-ispjegazzjonijiet addizzjonali min-naħa tal-applikant taffew dan it-tħassib b'mod sodisfaċenti għall-Istati Membri u l-Kummissjoni.
            
         
               (5)
            
            
               Id-Direttiva 2002/46/KE tal-Parlament Ewropew u tal-Kunsill (2) tistabbilixxi rekwiżiti dwar is-supplimenti tal-ikel. L-użu taż-żejt taċ-chia (Salvia hispanica) għandu jkun awtorizzat mingħajr preġudizzju għar-rekwiżiti ta' dik il-leġiżlazzjoni.
            
         
               (6)
            
            
               Il-miżuri stipulati f'din id-Deċiżjoni huma skont l-opinjoni tal- Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Iż-żejt taċ-chia (Salvia hispanica) kif speċifikat f'Anness I jista' jitqiegħed fis-suq tal-Unjoni bħala ingredjent ġdid tal-ikel skont l-użi definiti u fil-livelli massimi stabbiliti fl-Anness II mingħajr preġudizzju għad-dispożizzjonijiet tad-Direttiva 2002/46/KE.
   Artikolu 2
   Id-denominazzjoni taż-żejt taċ-chia awtorizzata b'din id-Deċiżjoni biex tidher fuq it-tikketta tal-oġġetti tal-ikel li fihom dan l-ingredjent għandha tkun “Żejt taċ-chia (Salvia hispanica)”.
   Artikolu 3
   Din id-Deċiżjoni hija indirizzata lill-Functional Products Trading S.A., Av. Luis Pasteur 5842 Of. 302 — Vitacura, Santiago, Chile.
   
      Magħmul fi Brussell, it-8 ta' Diċembru 2014.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 43, 14.2.1997, p. 1.
   
      (2)  Id-Direttiva 2002/46/KE tal-Parlament Ewropew u tal-Kunsill tal-10 ta' Ġunju 2002 dwar l-approssimazzjoni tal-liġijiet tal-Istati Membri dwar is-supplimenti tal-ikel (ĠU L 183, 12.7.2002, p. 51).
   
      ANNESS I
      SPEĊIFIKAZZJONIJIET TAŻ-ŻEJT TAĊ-CHIA (SALVIA HISPANICA)
      
         Deskrizzjoni:
      
      Iż-żejt taċ-chia huwa prodott miċ-chia (Salvia hispanica L.) (99,9 % pur) permezz tat-tagħsir kiesaħ. Ma jintużaw l-ebda solventi u, ladarba jiġi magħsur, iż-żejt jinżmamm f'tankijiet ta' dekantazzjoni u jsirlu proċess ta' filtrazzjoni sabiex jitneħħew l-impuritajiet.
      
                  Test
               
               
                  Speċifikazzjoni
               
            
                  Aċidità espressa bħala aċidu olejku
               
               
                  Mhux iktar minn 2 %
               
            
                  Il-valur tal-perossidu
               
               
                  Mhux iktar minn 10 meq/kg
               
            
                  Impuritajiet insolubbli
               
               
                  Mhux iktar minn 0,05 %
               
            
                  Aċidu alfa-linoleniku
               
               
                  Mhux anqas minn 60 %
               
            
                  Aċidu linolejku
               
               
                  15–20 %
               
            
   
      ANNESS II
      UŻU AWTORIZZAT TAŻ-ŻEJT TAĊ-CHIA (SALVIA HISPANICA)
      
                  Kategorija tal-ikel
               
               
                  Livelli tal-użu
               
            
                  Xaħmijiet u żjut
               
               
                  Mhux iktar minn 10 %
               
            
                  Supplimenti tal-ikel
               
               
                  Mhux aktar minn 2 g kuljum